עונת 1931/1932 בליגת ארץ ישראל בכדורגל

עונת 1931/1932 בליגת ארץ ישראל בכדורגל (כונתה גם ליגה א') הייתה העונה הראשונה וההיסטורית של הליגה הבכירה בכדורגל בארץ ישראל. זו הייתה העונה הראשונה לאחר הקמת ההתאחדות לכדורגל הישראלית ב-1928 במהלך תקופת המנדט. הליגה הייתה הליגה הבכירה שהתקיימה בישראל בשנים אלו, ומתחתיה שיחקו בליגה ב'.

רקע היסטורי וסיכום העונה
כתנאי לרישום הליגה תחת הגוף הבינלאומי לכדורגל, פיפ"א, האחרונה ביקשה שהליגה תהיה כמה שיותר מגוונת ותכלול קבוצות עבריות, אנגליות ואף ערביות. אך לבסוף לא נמצאה קבוצה ערבית שתסכים להשתתף בתחרות.

לאחר שהתקבל אישור מפיפ"א באוגוסט 1931, כאשר המהלך הובל על ידי פרסי ספייד ויצחק חלוץ שהיה מראשי ההתאחדות לכדורגל בזמנו, הוצאה הודעה על קיום ליגת כדורגל רשמית בארץ ישראל. 9 קבוצות נרשמו לעונה הראשונה בליגה ולמעשה הקימו את הליגה המקצוענית בכדורגל כפי שאנו מכירים כיום (9 קבוצות מתוכן 8 קבוצות עבריות: מכבי תל אביב, הפועל תל אביב, מכבי חיפה, הפועל חיפה, מכבי חשמונאי ירושלים, הפועל ירושלים, מכבי פתח תקווה ומכבי נס ציונה. וכמו כן קבוצה אנגלית אחת: המשטרה הבריטית).

העונה החלה ב-7 בנובמבר 1931, בה נערך רק משחק אחד בין מכבי חשמונאי ירושלים נגד הפועל ירושלים, לעיני כ-5,000 צופים, על מגרשה של חשמונאים - בשכונת הבוכרים שבירושלים המשחק הסתיים בתוצאה 0:8 לטובת חשמונאי. שאר המשחקים שתוכננו ליום זה בוטלו.

עוד משחק מפורסם בעונה זו היה ב-26 במרץ 1932, אז נערך "משחק עונה" בין שתי הקבוצות הטובות ביותר עד אז והבלתי מנוצחות, המשטרה הבריטית ירושלים והפועל חיפה. בשל צו של שלטונות המנדט שלא לקיים משחקי כדורגל בירושלים בשבת, המשחק הועבר למגרש הכדורגל במחנה הצבאי סרפנד (צריפין כיום), אליו הגיעו כ-10,000 צופים. הבריטים חגגו בסיום עם 0:2 יקר, במשחק שבמהלכו הפועל חיפה נותרה בעשרה שחקנים לאחר שיאנה שטרן - אחד החלוצים המפורסמים בשנות ה-30 - בעט ללא כדור בריינור הבריטי וראה את הכרטיס האדום. במשחק זכור נוסף מאותה עונה רמסו הבריטים 0:9 את קבוצת מכבי תל אביב, שהגיעה להתמודדות עם ההרכב השני שלה וזאת בשל סכסוך פנימי בקבוצה. זו לא הייתה התבוסה הצורמת היחידה של מכבי תל אביב, שהובכה עם 5:1 מול הפועל בדרבי הראשון בתולדות הליגה הבכירה בישראל.

הליגה הסתיימה ב-27 במאי 1932. על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדרוג בטבלה על פי ממוצע השערים.

בתום העונה סיימה המשטרה הבריטית במקום הראשון וזכתה באליפות היחידה בתולדותיה והראשונה בתולדות הכדורגל הישראלי. בנוסף - זכתה קבוצת המשטרה הבריטית גם בגביע המדינה של אותה עונה - הגביע הארץ-ישראלי של 1932, והשלימה דאבל היסטורי.

בעונה זו לא היו ירידות ליגה.

טבלת הליגה

קישורים חיצוניים
 אודות העונה הראשונה באתר ההתאחדות לכדורגל בישראל

הערות שוליים

1931 בארץ ישראל: ספורט
1932 בארץ ישראל: ספורט
עונות בליגה הארצית בכדורגל בארץ ישראל
תחרויות כדורגל ב-1931
תחרויות כדורגל ב-1932